21. ΝΟΜΟΣ υπ΄ αριθ. 1796 της 2/18 Σεπτ. 1944 (ΦΕΚ Α΄ 202) Περί χορηγήσεως μερίσματος εις τους άλλοτε μετόχους του Ναυτικού Απομαχικού Ταμείου υπαξιωματικούς του Πολ. Ναυτικού υπό του Μετοχικού Ταμείου Πολ. Ναυτικού. Εκυρώθη δια της υπ΄ αριθ. 82 της 9/21 Φεβρ. 1946 πραξ. Υπ. Συμβουλίου. Άρθρ.1.-Οι Υπαξ/κοί του Πολ. Ναυτικού οι τυχόντες του ευεργετήματος του Ν.Δ. της 4ης Ιουν. 1935 «περί υλικής και ηθικής βελτιώσεως της θέσεως κλπ.» και οίτινες δεν περιελήφθησαν εις τους μερισματούχους και χορηγηματούχους του Μετοχικού Ταμείου Πολεμικού Ναυτικού δυνάμει του Α.Ν. 2152/1939 «περί αυθεντικής ερμηνείας του άρθρ. 3 παρ. 8 και του άρθρ. 9 του Α.Ν. 4ης Ιουν. 1935 περί ηθικής βελτιώσεως κλπ», λογίζονται αυτοί τε και αι χηρεύουσαι αυτών οικογένειαι από της δημοσιεύσεως του παρόντος Νόμου μέτοχοι του Μετοχικού Ταμείου Πολεμικού Ναυτικού και λαμβάνουσι εξ αυτού μέρισμα ή χορήγημα του βαθμού του αμέσως ανωτέρου εκείνου ον κατά την απομάκρυνσίν των εκ των τάξεων έφερον ούτοι ή οι δικαιοπάροχοι των οικογενειών των, απολαμβάνουσι δε και πάντων των λοιπών ευεργετημάτων, άτινα η εκάστοτε ισχύουσα δια το ίδρυμα τούτο Νομοθεσία παρέχει εις τους ομοιοβάθμους των μερισματούχους ή χορηγηματούχους τηρουμένων των εν τοις κατωτέροις άρθροις όρων και προϋποθέσεων. «Η αληθής έννοια της διατάξεως του άρθρ. 1 του Νόμ. 1796/1944 είναι, ότι, οι εν αυτώ αναφερόμενοι Υπαξιωματικοί του Βασ. Ναυτικού και αι χηρεύουσαι οικογένειαι αυτών, λογιζόμενοι μέτοχοι του Μ.Τ.Β.Ν., λαμβάνουσιν εξ αυτού μέρισμα η χορήγημα του αμέσως ανωτέρου βαθμού, ον ούτοι έφερον κατά την αρχικήν εκ των τάξεων απομάκρυνσίν των, ανεξαρτήτως αν ούτοι δια της υπαγωγής των εις τας διατάξεις του Α.Ν. της 4ης Ιουν. 1935 «περί υλικής και ηθικής βελτιώσεως της θέσεως των Αξιωματικών και Ανθυπασπιστών εξελθόντων του Στρατεύματος δια πολιτικούς λόγους» απέκτησαν πέραν τούτου και άλλον η άλλους βαθμούς. (Ν.Δ. 2388/1953). Άρθρ.2.-Ίνα τύχωσι μερίσματος ή χορηγήματος και των λοιπών ευεργετημάτων του Μετοχικού Ταμείου Πολ. Ναυτικού οι εν τω ανωτέρω άρθρω αναφερόμενοι, δέον αφ΄ ενός μεν να έχωσι τύχει συντάξεως εκ του Δημοσίου Ταμείου, αφ΄ ετέρου δε να καταθέσωσιν εις το Μετοχικόν Ταμείον Πολ. Ναυτικού τας κρατήσεις λόγω εισφοράς από της απομακρύνσεώς των εκ των τάξεων, μέχρι της συμπληρώσεως 25ετίας από της κατατάξεως κατά τα ισχύοντα κατά την χρονικήν ταύτην περίοδον ποσά επί του βαθμού όστις τοις αναγνωρίζεται  δυνάμει του παρόντος Νόμου, έτι δε τας καταβολάς λόγω γάμου ή λόγω μετοχής και προβιβασμού. Άρθρ.3.-Αι κατά τα εκάστοτε ισχύοντα βαρύνουσαι τους ιδίους καταβολαί, περί ων το προηγούμενον άρθρον αποδίδονται, παρ΄ αυτών εις το Μετοχικόν Ταμείον Πολ. Ναυτικού εντός δύο μηνών από της ισχύος του Νόμου τούτου δια δύο δόσεων. Άρθρ.4.-Αι μέχρι της αποτάξεως των εν προκειμένω Υπαξιωματικών γενόμεναι κρατήσεις εκ των αποδοχών των υπέρ του Ναυτικού Απομαχικού Ταμείου, παραμένουσιν εις όφελος του Ταμείου τούτου, όπερ αντιστοίχως αναλαμβάνει την υποχρέωσιν όπως καταβάλη επί μίαν δεκαετίαν εις το Μετοχικόν Ταμείον Πολεμικού Ναυτικού το ήμισυ των καθ΄ έκαστον έτος καταβαλλομένων ποσών εις τους εν λόγω Υπαξιωματικούς και τας οικογενείας των δια μερίσματα ή χορηγήματα ή παν άλλο εκ του Μετοχικού Ταμείου Πολεμικού Ναυτικού παρεχόμενον επίδομα, βοήθημα, προικοδοτήσεις κλπ. εις αυτούς και τας οικογενείας αυτών. Άρθρ.5.-Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως.